Eile hilisõhtul oli mul TV3 Värske Ekspressi saates lasteaedade teemal debatt sotsiaalminister Hanno Pevkuriga. Oli positiivne, et minister kinnitas valimisolekut otsida tekkinud tülile lahendusi. Samas eksitas minister teadlikult avalikkust, väites, et nii lasteaedade sanitaarnõudeid käsitleva sotsiaalministri määruse vanas, Eiki Nestori aegses kui ka tänavu kehtima hakanud uues versioonis on võetud lapse kohta rühmas nõutava ruutmeetrite arvu aluseks rühma registreeritud laste arv.    Just  seesama punkt on tegelikult tänase inetuvõitu tüli põhjuseks. Sotsiaalministri uues määruses seisab tõesti järgmine lause: Pindala arvestuse aluseks on rühma registreeritud laste arv. [RTL 2009, 96, 1437 - jõust. 1.01.2010]    Samas - vaatasin täna veel üle - määruse eelmise aasta lõpuni kehtinud redaktsioonis seda punkti ei olnud. Asi oli seega oluliselt paindlikum. Nii võis aluseks võtta ka kohalkäivate laste arvu, mis on lasteaiarühmades olenevalt vanusest keskmiselt vaid 50-60%. Täna seda aga  enam teha ei tohi. Nii on uus määrus äärmuslikult range.    Kuigi mõnes punktis on uue määruse nõuded tõesti ka leebemad, eeldab selle tervikuna täitmine omavalitsustelt suure osa nõukaaegsete lasteaedade sulgemist ja uute ehitamist või siis vanade lasteaedade väga põhjalikku ümberehitust. Ja mis kõige räigem - seda kõike juba selle aasta septembrikuuks. Tallinna eelarvest nõuaks see üle miljardi krooni. Pealinna eelarve on aga tänavu just sama suurusjärgu võrra vähenenud. Muide, meediakulude  arvelt leiaks Tallinn vaba raha heal juhul alla 50 miljoni krooni.    Riigi seadusaktid peavad arvestama olemasolevat reaalsust, mitte nõudma sisuliselt võimatut. Pevkur teab seda väga hästi. Nii ootame talt määruse muutmist ja vähemalt nõukaaegsetelt lasteaedadelt nõutavate tingimuste leevendamist. Kuna aga aeg tiksub ja lapsi tuleb hakata maikuus rühmadesse regama, vaidlustab Tallinna linn ministri määruse kohtus, paludes esialgset õiguskaitset.    Ja veel. Pevkur jäi eile jänni vastamisega  küsimusele, et asus terviseamet kottima just Tallinna lasteaedu, mitte aga Tartu ja Pärnu omi. Sealgi ei vasta väga suur osa lasteaedu ministri uuele määrusele. Ettekirjutusi on aga tehtud ainult Tallinna lasteaedadele. Ka on võetud Tartus lasteaiarühmade ruutmeetreid lugedes arvesse võimlad ja saalid. Tallinnas aga mitte.    Igatahes on nii linnapea kui minister avaldanud soovi kohtumiseks. Lahenduse leidmiseks on viimane aeg. Lapsed ei tohi jääda ilma oma lasteaiakohast.